Stine Ballisager Pedersen
Stine Ballisager Pedersen er en dansk fodboldspiller, der spiller for den norske klub Vålerenga IF i Oslo og for det danske landshold. Hun har spillet 47 landskampe og scoret 3 mål for Danmark (pr. 7. august 2023). Stine Ballisager Pedersen er forsvarsspiller.
Stine Ballisager spillede ungdomsfodbold i Vellev og Team Viborg, inden hun i 2012 kom på seniorholdet i sidstnævnte klub. Samme år skiftede hun til IK Skovbakken, som efter en sammenlægning med Vejlby senere blev til VSK Aarhus. I 2018 blev Stine Ballisager solgt til Vålerenga, som hun i 2020 vandt både det norske mesterskab og den norske pokalturnering med. I 2021 genvandt klubben pokalturneringen.
Stine Ballisager har spillet 63 kampe (2 mål) på diverse ungdomslandshold og debuterede den 16. december 2012 på A-landsholdet i en kamp mod Brasilien. Hun fik også en enkelt kamp i 2013 og i 2015, men måtte herefter vente helt til 2019 på den næste A-landskamp. Stine Ballisager var med i truppen til EM i 2017, hvor Danmark fik sølv, men kom ikke på banen. Ved EM i 2022 (udsat fra 2021 pga. coronapandemien), hvor Danmark måtte forlade turneringen allerede efter gruppespillet, spillede hun alle Danmarks tre kampe. I kvalifikationsturneringen til VM i 2023 spillede hun samtlige kampe og var en stærkt medvirkende årsag til, at landsholdet kvalificerede sig til turneringen. Ved selve slutrunden, hvor Danmark nåede ottendedelsfinalen, spillede hun tre kampe.
Stine Ballisager blev kåret til Årets Talent i 2013, og i 2022 modtog hun prisen som Årets Kvindelige fodboldspiller.